Σύσταση της Επιτροπής

της 26ης Μαρτίου 2003

για την εφαρμογή, σε άλλα μέσα, των διατάξεων της οδηγίας 1999/94/ΕΚ που αφορούν τα διαφημιστικά έντυπα

[κοινοποιηθείσα υπό τον αριθμό Ε(2003) 848]

(Κείμενο που παρουσιάζει ενδιαφέρον για τον ΕΟΧ)

(2003/217/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/94/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου και τις εκπομπές CO2 όσον αφορά την εμπορία νέων επιβατηγών αυτοκινήτων(1), και ιδίως το άρθρο 9,

Εκτιμώντας τα ακόλουθα:

(1) Δυνάμει της οδηγίας 1999/94/ΕΚ, καλείται η Επιτροπή να λάβει μέτρα για τη διατύπωση συστάσεων προκειμένου να καταστεί δυνατή η εφαρμογή των διατάξεων της τελευταίας σχετικά με τα διαφημιστικά έντυπα, σε άλλα μέσα και υλικά.

(2) Η Επιτροπή αξιολόγησε το ειδικό βάρος άλλων μέσων εμπορίας, διαφήμισης και της προαγωγής των αυτοκινήτων στο ευρύ κοινό. Τα μέσα αυτά συνίστανται, ιδίως, στην τηλεόραση, στο ραδιόφωνο και στο Διαδίκτυο, καθώς και σε ηλεκτρονικά μέσα, όπως οι βιντεοταινίες, οι ταινίες DVD και τα CD-ROM.

(3) Κατόπιν των ερευνών αυτών και μετά από διαβουλεύσεις με την αρμόδια επιτροπή, με ειδικούς από τους εμπλεκόμενους βιομηχανικούς και εμπορικούς κλάδους, καθώς και με άλλες, μη κυβερνητικές, οργανώσεις, η Επιτροπή αναγνώρισε την ανάγκη διατύπωσης συστάσεων σχετικά με τη χρήση του Διαδικτύου και ηλεκτρονικών μέσων -όπως είναι οι βιντεοταινίες, οι ταινίες DVD και τα CD-ROM- εμπορίας, διαφήμισης και προαγωγής των αυτοκινήτων στο ευρύ κοινό.

(4) Πρέπει να διατυπωθεί το συντομότερο δυνατόν σύσταση για τα εν λόγω μέσα, προκειμένου να δοθεί η δυνατότητα στους καταναλωτές να επιλέγουν ενήμεροι, και προκειμένου να ενθαρρυνθεί η εναρμονισμένη εφαρμογή ορισμένων αρχών στο σύνολο της Κοινότητας.

(5) Η παρούσα σύσταση δικαιολογείται επίσης υπό το πρίσμα των τροποποιήσεων του κανονισμού (ΕΚ) αριθ. 1400/2002 της Επιτροπής, της 31ης Ιουλίου 2002, σχετικά με την εφαρμογή του άρθρου 81 παράγραφος 3 της συνθήκης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας(2), οι οποίες θα έχουν πιθανότατα ως αποτέλεσμα την αύξηση του ηλεκτρονικού εμπορίου νέων επιβατηγών αυτοκινήτων.

(6) Ζητήθηκε η γνώμη των ενώσεων καταναλωτών και των ενδιαφερομένων μερών.

(7) Τα υπό εξέτασιν μέτρα στην παρούσα σύσταση είναι σύμφωνα με την γνώμη που εξέφρασε η επιτροπή που συνεστήθη δυνάμει του άρθρου 10 της οδηγίας 1999/94/ΕΚ,

ΣΥΝΙΣΤΑ:

1. Προκειμένου να εξασφαλιστεί η ενημέρωση για την κατανάλωση καυσίμου και για τις εκπομπές CO2 των νέων επιβατηγών αυτοκινήτων, όταν αυτά προσφέρονται προς πώληση ή χρηματοδοτική μίσθωση, στην Κοινότητα, με ηλεκτρονικά μέσα, τα κράτη μέλη λαμβάνουν τα μέτρα που είναι αναγκαία για να εξασφαλίσουν ότι το διαφημιστικό υλικό που προβάλλεται με ηλεκτρονικά μέσα περιέχει την ακόλουθη πληροφορία: "Περαιτέρω πληροφορίες για την κατανάλωση καυσίμων και τις εκπομπές CO2 των νέων επιβατηγών αυτοκινήτων περιέχονται στο (... αναφορά στην ονομασία του οδηγού) ο οποίος διατίθεται δωρεάν σε όλα τα σημεία πώλησης και (... αναφορά στον εθνικό υποδειχθέντα φορέα ή απευθείας σύνδεσμος με την οργάνωση την επιφορτισμένη με την προβολή με ηλεκτρονικά μέσα ...)".

Επιπλέον, σε περίπτωση που το διαφημιστικό αυτό υλικό κάνει ειδική αναφορά σε νέο μοντέλο ή νέα έκδοση ή παραλλαγή συγκεκριμένου αυτοκινήτου, τα κράτη μέλη λαμβάνουν τα μέτρα που είναι αναγκαία για να εξασφαλίσουν ότι οι πληροφορίες περιλαμβάνουν, τουλάχιστον, την αριθμητική τιμή της επίσημης ειδικής κατανάλωσης καυσίμου (κύκλος συνδυασμένων δοκιμών) και των επίσημων ειδικών εκπομπών CO2 (κύκλος συνδυασμένων δοκιμών) του συγκεκριμένου οχήματος, εκφραζόμενες όπως στην εθνική ετικέτα που θεσπίστηκε με την οδηγία 1999/94/ΕΚ.

Οι ενδείξεις πρέπει να είναι πάντοτε εύκολα ευνόητες, ακόμη και εάν διαβάζονται εν τάχει και να είναι τουλάχιστον το ίδιο ορατές με το κύριο τμήμα των παρεχόμενων πληροφοριών. Πρέπει να εξασφαλίζεται ότι ο αποδέκτης του διαφημιστικού υλικού γίνεται αποδέκτης των εν λόγω πληροφοριών, αυτομάτως, μόλις το εν λόγω υλικό εμφανίζεται για πρώτη φορά στην ιστοσελίδα του Διαδικτύου.

2. Προκειμένου να εξασφαλιστεί η διάθεση πληροφοριών για την κατανάλωση καυσίμου και τις εκπομπές CO2 των νέων επιβατηγών αυτοκινήτων, όταν αυτά προσφέρονται για πώληση και χρηματοδοτική μίσθωση στην Κοινότητα με ηλεκτρονικά μέσα, τα κράτη μέλη λαμβάνουν τα μέτρα που είναι αναγκαία για να εξασφαλίσουν ότι τα ηλεκτρονικά, μαγνητικά ή οπτικά μέσα που χρησιμοποιούνται για την εμπορία, τη διαφήμιση και την προβολή των νέων επιβατηγών αυτοκινήτων στο ευρύ κοινό περιέχουν την ακόλουθη πληροφορία: "Περαιτέρω πληροφορίες για την ειδική κατανάλωση καυσίμου και τις ειδικές εκπομπές CO2 των νέων επιβατηγών αυτοκινήτων παρέχονται στο (... αναφορά στην ονομασία του οδηγού ...) που διατίθεται δωρεάν σε όλα τα σημεία πώλησης και (... αναφορά στον εθνικό υποδειχθέντα φορέα ή απευθείας σύνδεσμος με την οργάνωση την επιφορτισμένη με την προβολή με ηλεκτρονικά μέσα ...)".

Σε περίπτωση που τα ηλεκτρονικά, μαγνητικά ή οπτικά μέσα που χρησιμοποιούνται για την εμπορία, τη διαφήμιση και την προβολή αναφέρονται ειδικά σε νέο μοντέλο ή σε νέα έκδοση ή παραλλαγή συγκεκριμένου αυτοκινήτου, τα κράτη μέλη λαμβάνουν τα μέτρα που είναι αναγκαία για να εξασφαλίσουν ότι τα εν λόγω μέσα περιλαμβάνουν, τουλάχιστον, την αριθμητική τιμή της επίσημης ειδικής κατανάλωσης καυσίμου (κύκλος συνδυασμένων δοκιμών) και των επίσημων ειδικών εκπομπών CO2 (κύκλος συνδυασμένων δοκιμών) του συγκεκριμένου οχήματος, εκφραζόμενων όπως στην εθνική ετικέτα που θεσπίστηκε με την οδηγία 1999/44/ΕΚ.

Εάν τα ηλεκτρονικά, μαγνητικά ή οπτικά μέσα αναφέρονται κατ' αποκλειστικότητα στη μάρκα και όχι σε συγκεκριμένο μοντέλο, δεν είναι αναγκαίο να παρέχονται τα δεδομένα για την κατανάλωση καυσίμου και τις ειδικές εκπομπές CO2.

Οι ενδείξεις που αναφέρονται στην πρώτη παράγραφο μπορούν να παρέχονται προφορικά ή οπτικά. Σε όλες τις περιπτώσεις, η πληροφορία πρέπει να είναι εύκολα κατανοητή, ακόμη και εάν διαβάζεται εν τάχει και να είναι τουλάχιστον το ίδιο ορατή με το κύριο τμήμα των παρεχόμενων πληροφοριών.

3. Τα κράτη μέλη μεριμνούν ώστε οι πληροφορίες σχετικά με την κατανάλωση καυσίμου και τις ειδικές εκπομπές CO2 όλων των νέων επιβατηγών αυτοκινήτων που διατίθενται στο σύνολο της επικράτειάς τους, να είναι διαθέσιμες με ηλεκτρονικά μέσα.

4. Για τους σκοπούς της παρούσας σύστασης:

1. "διανομή με ηλεκτρονικά μέσα" σημαίνει ότι οι πληροφορίες αποστέλλονται αρχικά και παραλαμβάνονται, στον προορισμό τους, μέσω ηλεκτρονικού εξοπλισμού επεξεργασίας (συμπεριλαμβανομένης της ψηφιακής συμπίεσης) και αποθήκευσης των δεδομένων, και διαβιβάζονται, μεταφέρονται και παραλαμβάνονται εξ ολοκλήρου μέσω καλωδίου, ραδιοκυμάτων, οπτικών μέσων ή άλλων ηλεκτρομαγνητικών μέσων·

2. "διαφημιστικό υλικό" είναι κάθε μορφή πληροφορίας που χρησιμοποιείται για την εμπορία, τη διαφήμιση και την προαγωγή νέων επιβατηγών αυτοκινήτων προς πώληση ή χρηματοδοτική μίσθωση, στο ευρύ κοινό. Περιλαμβάνει το κείμενο και τις εικόνες των ιστοσελίδων του Διαδικτύου των οποίων το περιεχόμενο ελέγχεται νομικά από τους κατασκευαστές αυτοκινήτων ή από τις εταιρείες, οργανώσεις και πρόσωπα που προσφέρουν νέα επιβατηγά αυτοκίνητα προς πώληση ή για χρηματοδοτική μίσθωση, καθώς και των ιστοσελίδων του Διαδικτύου των εκθέσεων όπου τα νέα επιβατηγά αυτοκίνητα παρουσιάζονται στο κοινό·

3. "αποδέκτης του μηνύματος" είναι κάθε φυσικό ή νομικό πρόσωπο που λαμβάνει γνώση του διαφημιστικού υλικού, ιδίως προκειμένου να αναζητήσει στοιχεία·

4. "ηλεκτρονικό, μαγνητικό ή οπτικό μέσο" είναι κάθε φυσικό υλικό στο οποίο είναι δυνατόν να εγγραφούν ηλεκτρονικά πληροφορίες και το οποίο μπορεί να χρησιμεύσει ως μέσο ενημέρωσης του ευρέος κοινού.

Η παρούσα σύσταση δεν εφαρμόζεται:

- στις ραδιοφωνικές υπηρεσίες,

- στις τηλεοπτικές υπηρεσίες που καλύπτονται από το άρθρο 1 της οδηγίας 89/552/ΕΟΚ του Συμβουλίου(3), όπως τροποποιήθηκε από την οδηγία 97/36/ΕΚ(4).

5. Η παρούσα σύσταση απευθύνεται στα κράτη μέλη.

Βρυξέλλες, 26 Μαρτίου 2003.

Για την Επιτροπή

Margot Wallström

Μέλος της Επιτροπής

(1) ΕΕ L 12 της 18.1.2000, σ. 16.

(2) ΕΕ L 203 της 1.8.2002, σ. 30.

(3) ΕΕ L 192 της 24.7.1990, σ. 1.

(4) ΕΕ L 202 της 30.7.1997, σ. 60.